PTG คงเป้า EBITDA ปีนี้โต 30% เล็งขยายปั๊มในกรุงเทพฯ -ปริมณฑลเพิ่ม
PTG คาดเป้า EBITDA โต 30% ยอดขายที่ 30-40% รวมถึงการขยายสถานีบริการในเขตกรุงเทพฯ และปริมณฑลเพิ่ม 25-30 สถานี
16 พ.ค. 2559

นายพิทักษ์ รัชกิจประการ ประธานเจ้าหน้าที่บริหาร และกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า ปีนี้บริษัทยังคงเป้าปริมาณการขายเพิ่มขึ้น 30-40% เมื่อเทียบกับปีก่อน รวมถึงการตั้งเป้าเพื่อเพิ่มจำนวนสถานีบริการ โดยคาดว่าจะมีการขยายจำนวนสถานีบริการน้ำมันที่ดำเนินการโดยบริษัทฯ (สถานีบริการน้ำมัน COCO) อีก 300 สถานี และสถานีแก๊สแอลพีจีอีก 50 สถานี
รวมถึงการขยายสถานีบริการในเขตกรุงเทพฯ และปริมณฑลเพิ่ม 25-30 สถานี เพื่อเพิ่มความหลากหลายในสถานีบริการและรองรับความต้องการของลูกค้า ด้วยงบลงทุนในปีนี้ 4,500 ล้านบาท และพร้อมสนับสนุน SMEs ให้เข้ามาประกอบกิจการในสถานีบริการ
พร้อมทั้งเพิ่มยอดขายผ่านบัตร PT Max Card ด้วยการนำเสนอสิทธิประโยชน์ต่างๆ ให้แก่ลูกค้าผ่านบัตรสมาชิกมากยิ่งขึ้น ทั้งนี้ บริษัทคาดการณ์ว่าจะมีจำนวนสมาชิกเท่ากับ 5.6 ล้านสมาชิกในปลายปี 2559จากปัจจัยการดำเนินงานข้างต้น โดยคาดว่า EBITDA ของบริษัทฯจะเพิ่มขึ้นจากปีที่แล้วไม่น้อยกว่า 30%
 